
Vă transmitem, alăturat, raportul comun asupra proiectului de Lege pentru aprobarea Ordonanței de urgență a Guvernului nr.133/2020 privind unele măsuri pentru sprijinirea categoriilor de elevi cei mai defavorizați care beneficiază de sprijin educațional pe bază de tichete sociale pe suport electronic pentru sprijin educațional acordate din fonduri externe nerambursabile precum și unele măsuri de distribuire a acestora, trimis Comisiei pentru administrație publică și amenajarea teritoriului, Comisiei pentru muncă și protecție socială și Comisiei pentru învățământ, știință, tineret și sport pentru examinare în fond, în procedură de urgență, cu adresa nr. PLx 574/2020 din 30 octombrie 2020.
În funcție de obiectul și conținutul său, proiectul de lege face parte din categoria legilor ordinare.

PLx nr. 574/2020

RAPORT COMUN
asupra proiectului de Lege pentru aprobarea Ordonanței de urgență a Guvernului nr.133/2020 privind unele măsuri pentru sprijinirea categoriilor de elevi cei mai defavorizați care beneficiază de sprijin educațional pe bază de tichete sociale pe suport electronic pentru sprijin educațional acordate din fonduri externe nerambursabile precum și unele măsuri de distribuire a acestora

În baza prevederilor art. 94 și 115 alin. (3) din Regulamentul Camerei Deputaților, republicat, cu modificările și completările ulterioare, Comisia pentru administrație publică și amenajarea teritoriului, Comisia pentru muncă și protecție socială și Comisia pentru învățământ, știință, tineret și sport au fost sesizate spre dezbatere în fond, în procedură de urgență, cu proiectul de Lege pentru aprobarea Ordonanței de urgență a Guvernului nr.133/2020 privind unele măsuri pentru sprijinirea categoriilor de elevi cei mai defavorizați care beneficiază de sprijin educațional pe bază de tichete sociale pe suport electronic pentru sprijin educațional acordate din fonduri externe nerambursabile precum și unele măsuri de distribuire a acestora, prin adresa nr. PLx 574/2020 din 30 septembrie 2020. 
Senatul, în calitate de primă Cameră sesizată, a adoptat tacit proiectul de lege în ședința din 21 septembrie 2020, ca urmare a depășirii termenului de adoptare potrivit art. 115 alin. (5) din Constituția României.
Camera Deputaţilor este Cameră decizională potrivit prevederilor art.75 din Constituţia României, republicată, şi ale art.91 alin. (9) din Regulamentul Camerei Deputaţilor, republicat, cu modificările și completările ulterioare.
La întocmirea prezentului raport comun Comisia pentru administrație publică și amenajarea teritoriului, Comisia pentru muncă și protecție socială și Comisia pentru învățământ, știință, tineret și sport au avut în vedere:
· avizul favorabil al Consiliului Legislativ (nr.793/07.08.2020)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/541/08.10.2020)
· avizul favorabil al Comisiei pentru egalitatea de șanse între femei și bărbați (nr. 4c-20/494/7.10.2020).
Proiectul de lege are ca obiect de reglementare aprobarea OUG nr.133/2020 care prevede instituirea unor măsuri necesare în vederea implementării Fondului de ajutor european destinat celor mai defavorizate persoane (POAD), prin măsura de acordare de tichete sociale pe suport electronic pentru sprijin educaţional, precum şi stabilirea cadrului legal privind eligibilitatea cheltuielilor efectuate de beneficiari în cadrul următoarelor operaţiuni: acordarea de sprijin educaţional pe bază de tichete sociale pe suport electronic pentru sprijin educaţional, asistenţă tehnică. Aceste măsuri se vor aplica pentru 3 grupuri țintă: copiii cei mai dezavantajați din învățământul preșcolar, copiii cei mai dezavantajați din învățământul primar și copiii cei mai dezavantajați din învățământul gimnazial. Valoarea nominală a tichetului este de 500 lei/an. Valoarea tichetului se va actualiza prin Hotărâre a Guvernului cu cel puțin 90 zile înainte de a se încheia anul calendaristic, pentru anul calendaristic următor. Acordarea tichetelor se face de către Ministerul Fondurilor Europene, prin structură de specialitate – se introduce Schema Națională de Sprijin pentru Elevii cei mai Defavorizați (S.N.S.E.D.). Contravaloarea tichetului social pe suport electronic reprezintă venit neimpozabil – conform Codului fiscal.      	
În conformitate cu prevederile art. 61 și 63 din Regulamentul Camerei Deputaților, republicat,cu modificările și completările ulterioare, Comisiile au dezbătut proiectul de lege în ședințe separate.

Comisia pentru învățământ, știință, tineret și sport a dezbătut proiectul de lege în ședința online din data de 15 decembrie 2020. 
La lucrările Comisiei au fost prezenți 18 deputați din totalul de 25 membri ai Comisiei. 
În baza prevederilor art. 55 și 56 din Regulamentul Camerei Deputaților, republicat, la dezbaterea proiectului de lege au participat domnul Dragoș Rădulescu - Secretar de Stat în cadrul Ministerului Educației și Cercetării, doamna Augusta Braic - Director general adjunct în cadrul Direcției Generale pentru Relațiile cu Instituțiile Prefectului, Ministerul Afacerilor Interne. 
În urma dezbaterilor, Comisia pentru învățământ, știință, tineret și sport a propus, cu unanimitatea voturilor celor prezenți, adoptarea proiectului de lege în forma prezentată.

Comisia pentru muncă și protecție socială a dezbătut proiectul de lege în ședințele online din data de 15 octombrie 2020 și din data de 26 ianuarie 2021. 
În şedinţa online din 26 ianuarie 2021 membrii Comisiei pentru muncă şi protecţie socială au dezbătut proiectul de lege şi au hotărât, cu unanimitate de voturi, aprobarea proiectului de lege în forma prezentată de Senat. 
La lucrările comisiei şi-au înregistrat prezenţa 18 deputaţi, din totalul de 18 membri ai Comisiei. 
La dezbateri au participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările și completările ulterioare:d-na Carmen Moraru, Secretar de Stat, Ministerul Investiţiilor şi Proiectelor Europene; dl Alin Ignat, Secretar de Stat, Ministerul Muncii şi Protecţiei Sociale; d-na Augusta Braic – Director general adjunct, Ministerul Afacerilor Interne.

Comisia pentru administrație publică și amenajarea teritoriului a dezbătut proiectul de lege în ședințele online din data de 20 octombrie 2020 și din data de  9 februarie 2021. 
În ședința online din data de 9 februarie 2021 membrii Comisiei pentru administrație publică și amenajarea teritoriului au dezbătut proiectul de lege și au hotărât cu unanimitate de voturi, adoptarea proiectului de lege în forma adoptată de Senat. 
La lucrările Comisiei pentru administrație publică și amenajarea teritoriului au fost prezenți deputații conform listei de prezență. 
La dezbateri a participat, în conformitate cu prevederile art.55 și 56 din Regulamentul Camerei Deputaților, republicat, cu modificările și completările ulterioare, d-na Augusta Braic – Director general adjunct, Ministerul Afacerilor Interne.

	În urma examinării proiectului de lege și a opiniilor exprimate de către membrii celor trei Comisii sesizate în fond, s-a hotărât, cu unanimitate de voturi, transmiterea plenului Camerei Deputaților a unui raport comun de adoptare a proiectului de Lege pentru aprobarea Ordonanței de urgență a Guvernului nr.133/2020 privind unele măsuri pentru sprijinirea categoriilor de elevi cei mai defavorizați care beneficiază de sprijin educațional pe bază de tichete sociale pe suport electronic pentru sprijin educațional acordate din fonduri externe nerambursabile precum și unele măsuri de distribuire a acestora, în forma adoptată de Senat.
	În raport cu obiectul şi conţinutul reglementării, proiectul de lege face parte din categoria legilor ordinară.

